Oficialii Primăriei Timişoara spun că ţarcul din zona Soarelui a fost vandalizat şi că au luat iepuraşii pe care i-au mai găsit acolo şi i-au dus înapoi la Grădina Zoologică. Ba mai mult, autorităţile susţin că la fel s-a întâmplat şi în zona Dacia.

Locuitorii din zona Soarelui au o altă versiune. Oamenii susţin că, marţi dimineaţa, în ţarc erau mai multe cadavre pline de sânge ale unor iepuraşi ce păreau a fi fost sfâşiaţi de câini şi doar un singur iepuraş viu, ascuns între ouăle ornamentale. Ei au precizat că reprezentanţii primăriei au ridicat rapid cadavrele iepuraşilor, precum şi animalul care trăia încă şi le-au dus de acolo.

Cetăţenii din Soarelui susţin că maidanezii ar fi putut să intre foarte uşor în ţarc, deoarece persoanele care l-au construit au amplasat bănci de jur împrejurul acestuia.

UPDATE: Poliţia Locală Timişoara confirmă faptul că mai mulţi iepuraşi au fost descoperiți morți.

„Am primit o sesizare de la un cetăţean privind faptul că au murit iepurașii. Ne-am deplasat la faţa locului, în cartierul Soarelui, şi am constatat că erau șapte iepuraşi morţi şi unul viu. Deocamdată nu se cunosc cauzele morţii. Noi i-am chemat pe reprezentanţii Grădinii Zoologice”, au arătat reprezentanţii Poliţiei Locale.

UPDATE 2: Oficialii Primăriei Timişoara au susţinut, în primă fază, că a fost vorba de o vandalizare şi că nu au mai găsit o parte din iepuraşi, şi nicidecum că animalele ar fi fost omorâte.

„Am făcut poza la ţarcul de iepuraşi, a fost vandalizat. I-am luat de acolo pe toţi”, ne-a declarat, inițial, şeful Direcţiei de Mediu a municipalităţii, Adrian Bere.

Ulterior, acesta nu a mai putut fi contactat telefonic. Aceeaşi a fost şi versiunea care ne-a fost prezentată și de către alți oficiali ai primăriei.

„A fost vandalizat cuibul… A fost spart jos ţarcul. Noi, câţi iepuraşi am mai găsit i-am retras de acolo, i-am dus la Zoo. Am găsit cinci din opt. Nu avem nicio dovadă că ar fi fost atacaţi de câini sau că ar fi fugit… În Dacia s-a întâmplat la fel, ţarcul a fost vandalizat, am mai găsit câţiva iepuraşi. Numai cuibul din centru a rămas intact. Vom verifica ce s-a întâmplat, dar nu avem camere de supraveghere în cele două zone, în Soarelui şi Dacia”, ne-au spus oficialii primăriei.

UPDATE 3: Potrivit reprezentanţilor municipalităţii, Poliţia Locală a patrulat prin zona Soarelui şi a avut în vedere şi cuibul respectiv.

Cert este că totul s-a întâmplat în faţa unei şcoli, în cartierul în care locuieşte primarul Nicolae Robu.

Autorităţile locale nu pun pentru prima dată în pericol viaţa unor animale expunându-le în oraş. În 2011 mai mulţi iepuraşi, care erau, la fel, închişi într-un ţarc pentru a fi admiraţi cu ocazia Târgului de Paşti, au murit după ce au fost atacaţi de câinii fără stăpân, chiar în Piaţa Victoriei.

Articole pe aceeași temă:

S-a deschis Targul de Pasti la Timisoara

Iepurasii de Pasti din centrul Timisoarei au fost omorati de caini

A murit zebra de la Gradina Zoologica din Timisoara